1. primer:

**Kdor visoko leta, nizko pade.**

Kateri stavek je glavni?

* Nizko pade. (Prvi stavek ima na začetku vezniško besedo »kdor«, se pravi, da ni glavni stavek.)

Kaj pa je povedek glavnega stavka? (Kaj se dogaja/zgodi?)

* pade

Sedaj pa poskušajva najti s pomočjo povedka "pade" takšno vprašanje, da bo odvisnik (= kdor visoko leta) odgovor na to vprašanje.

* Kdo pade? (Na daljši način: Kdo/kaj pade?) Vidiva, da je odgovor: Kdor visoko leta.

Ker sva se vprašala: Kdo (ali kaj pade)?, je to osebkov odvisnik. Osebkov odvisnik je tudi zato, ker izraža vršilca dejanja (kdo je tisti, ki je nekaj naredil oz. se mu je to zgodilo).

2. primer:

**Zavedamo se, da moramo biti previdni.**

Kateri stavek je glavni?

- Zavedamo se. (Drugi se začne z veznikom da, kar pomeni, da ni glavni stavek.)

Kaj je povedek glavnega stavka?

- zavedamo se

Poskušajva najti s pomočjo povedka "zavedamo se" takšno vprašanje, da bo odvisnik (= da moramo biti previdni) odgovor na to vprašanje.

- Česa se zavedamo? (Na daljši način: Koga/česa se zavedamo?)

Gre torej za predmetni odvisnik.

3. primer:

**Vprašala me je, kakšno vreme bo jutri.**

Kateri stavek je glavni?

- Vprašala me je. (Drugi stavek ima na začetku vezniško besedo "kakšno", se pravi, da ni glavni stavek.)

Kaj je povedek glavnega stavka (kaj se dogaja)?

- vprašala je

Sedaj pa poskušajva najti s pomočjo povedka "vprašala je" takšno vprašanje, da bo odvisnik (= kakšno vreme bo jutri) odgovor na to vprašanje.

- Kaj je vprašala?

Hm, ampak "kaj" je lahko pri osebkovem in pri predmetnem odvisniku. Poglejva pomen: osebkov odvisnik izraža vršilca dejanja (kdo je kaj naredil), predmetni pa vsebino dejanja.

"Kakšno vreme bo jutri?" - Je to vršilec dejanja ali vsebina dejanja?

- To je vsebina dejanja (natančneje: to je vsebina njenega vprašanja).

Za kateri odvisnik torej gre?

- Za predmetni. (Na dolgi način bi se lahko vprašali tudi: Koga ali kaj je vprašala? ali celo: O kom ali o čem je vprašala?)

4. primer:

**Kogar imaš rad, dobro čuvaš.**

Kateri stavek je glavni?

* Dobro čuvaš.

Kaj je povedek glavnega stavka?

* Čuvaš.

Vprašajva se po odvisniku, torej narediva takšno vprašanje s »čuvaš«, da dobiva odgovor: Kogar imaš rad.

* Koga čuvaš? (Na daljši način: Koga ali kaj čuvaš?)

»Kogar imaš rad« je torej predmetni odvisnik.

5. primer

Včasih pa moramo biti zelo previdni pri določanju vrste odvisnika:

**Jasno je, da je treba delati.**

Kateri stavek je glavni?

* Jasno je.

Pa povedek glavnega stavka?

* jasno je

Kako pa bi se vprašali po odvisniku, torej kakšno vprašanje potrebujemo, da dobimo odgovor »da je treba delati«?

* Kaj je jasno?

OK, tukaj imava vprašalnico KAJ, ki je lahko tako za predmetni kot pri osebkov odvisnik. »Da je treba delati« je vsebina dejanja, ne vršilec. **Vendar:** Če narediva preizkus (pomen je sicer čuden) in dava namesto stvari neko osebo, ki je »jasna«. Bi se potem vprašala:

* Koga je jasen? ali
* Kdo je jasen?

Vprašala bi se: Kdo je jasen. Daljša vprašalnica bi torej bila: Kdo ali kaj je jasen/jasno?

Ker sva se vprašala: Kdo ali kaj + povedek, je "da je treba delati" osebkov odvisnik.

⇨ Pri 3. primeru pa si lahko, da se res prepričava, pomagava drugače:

**Vprašala me je, kakšno vreme bo jutri.**

Ugotovila sva, da gre za predmetni odvisnik. Zakaj pa ne za osebkovega? No, pa se vprašajva po osebkovem odvisniku:

* Kdo ali kaj je vprašala?

In odgovor? Po smislu, logiki?

* Neka oseba ženskega spola, o kateri ne vemo nič.

In ker si vršilca dejanja (osebek) lahko mislimo, čeprav ni posebej izražen, v odvisniku pa je nekaj čisto drugega, odvisnik ne more biti osebkov. (Vlogo osebka ima lahko le ena stvar.)